KIRJALLINEN KYSYMYS E-1672/02 esittäjä(t): Rodi Kratsa-Tsagaropoulou (PPE-DE) neuvostolle. EU:n ja Kolumbian väliset suhteet ja presidenttiehdokas Ingrid Betancourtin vapauttaminen.



Virallinen lehti nro 092 E , 17/04/2003 s. 0077 - 0078



KIRJALLINEN KYSYMYS E-1672/02 esittäjä(t): Rodi Kratsa-Tsagaropoulou (PPE-DE) neuvostolle (12. kesäkuuta 2002) Aihe: EU:n ja Kolumbian väliset suhteet ja presidenttiehdokas Ingrid Betancourtin vapauttaminen Kolumbian rauhanprosessin kariutumisesta ja senaattoreiden ja muiden poliitikkojen sieppauksesta, joista näkyvin esimerkki on presidenttiehdokas Ingrid Betancourtin sieppaus, johtuva jatkuva epävakaa tilanne vaikuttaa erityisen kielteisesti demokratian toimintaan ja ihmisoikeuksien kunnioittamiseen Kolumbiassa. Euroopan parlamentti on äskettäisessä päätöslauselmassaan Kolumbiasta (14. maaliskuuta 2002) hyväksynyt kannan, jossa kyseiset tapahtumat tuomitaan ja kehotetaan EU:n toimielimiä ryhtymään toimenpiteisiin tilanteen ratkaisemiseksi. Mihin toimiin neuvosto aikoo tämän vuoksi ryhtyä ja mitä toimintalinjaa se aikoo noudattaa Kolumbian vallankumouksellisten asevoimien (FARC-EP) suhteen, yhteistyössä uuden presidentin kanssa? Aikooko neuvosto toimia välittäjänä, jotta neuvottelut pystyttäisiin aloittamaan uudelleen ja Kolumbian tilanteen umpikuja saataisiin ratkaistua? Ryhtyykö neuvosto välittömästi toimenpiteisiin, jotta Ingrid Betancourt saataisiin vapautettua? Vastaus (19. joulukuuta 2002) 1. Neuvosto on toistuvasti ilmaissut torjuvansa ja tuomitsevansa sieppaukset, kiristyksen ja muut rikokset, joihin aseelliset ryhmittymät ovat syyllistyneet Kolumbiassa, ja vaatinut kansainvälisen humanitaarisen oikeuden noudattamista sekä siviiliväestön suojelemista. 2. Toistuvien ihmisoikeusrikkomuksien vuoksi neuvosto päätti viime joulukuussa, että jäsenvaltiot eivät toistaiseksi myönnä uusia viisumeja tai oleskelulupia näiden aseellisten ryhmittymien jäsenille. Tämä oli poliittinen päätös, jonka tarkoituksena oli antaa riittävästi liikkumatilaa niille EU:n jäsenvaltioille, jotka ovat mukana FARC:n kanssa vuoropuhelua käyvässä välittäjien ryhmässä sekä ELN:n kanssa neuvottelevassa tukiryhmässä. Helmikuussa antamassaan julkilausumassa neuvosto ilmoitti myös varaavansa itselleen mahdollisuuden muuttaa aseistettuja ryhmiä koskevaa politiikkaansa. 3. Neuvosto päätti kesäkuussa terrorisminvastaisten toimien puitteissa lisätä FARC:n ja UAC:n EU:n luetteloon terroristijärjestöistä. 4. Neuvosto onnitteli 26. toukokuuta Kolumbian presidentiksi valittua Alvaro Uribea. Neuvosto katsoi, että hänen valintansa oli osoitus kolumbialaisten tuesta ja luottamuksesta sekä häneen itseensä että hänen maan tulevaisuutta koskeviin suunnitelmiinsa. 5. Neuvosto ilmoitti myös olevansa vakuuttunut siitä, että Kolumbian uusi presidentti pystyisi oikeusvaltion ja ihmisoikeuksien ja perusvapauksien kunnioittamisen lujalta pohjalta vastaamaan koko kansan pyrkimyksiin saavuttaa rauha ja hyvinvointi. 6. Neuvosto vahvisti myös jälleen tukevansa neuvotteluratkaisun etsimistä Kolumbiaa ravistelevaan konfliktiin. Neuvosto ilmoitti tukevansa päättäväisesti Kolumbian kansaa ja maan hallitusta pyrkimyksissä oikeudenmukaisuuteen, sosiaaliseen edistykseen ja kaikkien kolumbialaisten väliseen sovintoon, sekä toimissa, joiden tarkoituksena on terrorismin torjuminen, ihmisoikeuksiin ja kansainväliseen humanitaariseen oikeuteen kohdistuvien rikkomusten estäminen sekä rikoksiin syyllistyneiden saattaminen oikeuden eteen. 7. Neuvosto aikoo seurata Kolumbian tapahtumia ja presidentti Uriben viime elokuussa tekemien aloitteiden edistymistä.